會昌春連宴即事
作者：白居易
朝代：唐

paragraphs: 元年寒食日，上巳暮春天。
雞黍三家會，鶯花二節連。
光風初澹蕩，美景漸暄妍。
簪組蘭亭上，車輿曲水邊。
松聲添奏樂，草色助鋪筵。
雀舫宜閑泛，螺杯任漫傳。
園蔬香帶露，廚柳暗藏煙。
麗句輕珠玉，清談勝管弦。
陌喧金距鬬，樹動綵繩懸。
姹女妝梳豔，遊童衣服鮮。
圃香知種蕙，池暖憶開蓮。
怪石雲疑觸，夭桃火欲然。
正歡唯恐散，雖醉未思眠。
嘯傲人間世，追隨地上僊。
燕來雙涎涎，雁去累翩翩。
行樂真吾事，尋芳獨我先。
滯周慙太史，入洛繼先賢。
昔恨多分手，今歡謬比肩。
病猶陪讌飲，老更奉周旋。
望重青雲客，情深白首年。
徧嘗珍饌後，許入畫堂前。
舞袖翻紅炬，歌鬟插寶蟬。
斷金多感激，倚玉貴遷延。
說史吞顏注，論詩笑鄭箋。
松筠寒不變，膠漆冷彌堅。
興伴王尋戴，榮同隗在燕。
擲盧誇使氣，刻燭鬬成篇。
實藝皆三捷，虛名愧六聯。
興闌猶舉白，話靜每思玄。
更說歸時好，亭亭月正圓。